CELEX: 32021D1271
Language: el
Date: 2021-07-26 00:00:00
Title: Απόφαση (ΕΕ, Ευρατόμ) 2021/1271 του Ευρωπαϊκού Κοινοβουλίου, του Συμβουλίου και της Επιτροπής της 26ης Ιουλίου 2021 για τον διορισμό του διευθυντή της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα

2.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 277/145
               
            
         ΑΠΟΦΑΣΗ (ΕΕ, Ευρατόμ) 2021/1271 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ
         της 26ης Ιουλίου 2021
         για τον διορισμό του διευθυντή της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1), και ιδίως το άρθρο 6 παράγραφος 3,
         Έχοντας υπόψη τον κατάλογο υποψηφίων που προτάθηκε στις 15 Ιουλίου 2021 από επιτροπή επιλογής που αποτελείται από τους Γενικούς Γραμματείς του Ευρωπαϊκού Κοινοβουλίου, του Συμβουλίου και της Επιτροπής και μετά από ανοικτή πρόσκληση για την υποβολή υποψηφιοτήτων, για τον διορισμό του διευθυντή της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα,
         Εκτιμώντας τα ακόλουθα:
         
                     (1)
                  
                  
                     Με το άρθρο 6 παράγραφος 1 του κανονισμού (ΕΕ, Ευρατόμ) αριθ. 1141/2014, ιδρύεται Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα.
                  
               
                     (2)
                  
                  
                     Το άρθρο 6 παράγραφος 3 του κανονισμού (ΕΕ, Ευρατόμ) αριθ. 1141/2014 προβλέπει ότι ο διευθυντής της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα διορίζεται για μια πενταετή μη ανανεώσιμη θητεία, με κοινή συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής, βάσει προτάσεων επιτροπής επιλογής που αποτελείται από τους γενικούς γραμματείς των εν λόγω θεσμικών οργάνων και μετά από ανοικτή πρόσκληση για την υποβολή υποψηφιοτήτων,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Ο κ. Pascal SCHONARD διορίζεται διευθυντής της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα για την περίοδο από την 1η Σεπτεμβρίου 2021 έως τις 31 Αυγούστου 2026.
            
            
               2.   Ο διευθυντής διορίζεται ως έκτακτος υπάλληλος στον βαθμό AD 12, κλιμάκιο 1.
            
            
               3.   Ο διορισμός υπόκειται στην υπογραφή από τον εντολοδόχο διευθυντή της δήλωσης ανεξαρτησίας και απουσίας σύγκρουσης συμφερόντων που επισυνάπτεται στην παρούσα απόφαση.
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Ιουλίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D.M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               J. PODGORŠEK
            
            
               
                  Για την Επιτροπή
               
               
                  Ο Αντιπρόεδρος
               
               M. ŠEFČOVIČ
            
         
         
            (1)  ΕΕ L 317 της 4.11.2014, σ. 1.
      
      
         
            ΠΑΡΑΡΤΗΜΑ
            ΔΗΛΩΣΗ ΑΝΕΞΑΡΤΗΣΙΑΣ ΚΑΙ ΑΠΟΥΣΙΑΣ ΣΥΓΚΡΟΥΣΗΣ ΣΥΜΦΕΡΟΝΤΩΝ
            Ο κάτωθι υπογεγραμμένος, …………………………....., δηλώνω ότι έχω λάβει υπόψη το άρθρο 6 παράγραφος 3 του κανονισμού (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων και θα ασκώ τα καθήκοντα του Διευθυντή της Αρχής σχετικά με τα ευρωπαϊκά πολιτικά κόμματα και τα ευρωπαϊκά πολιτικά ιδρύματα («η αρχή») με πλήρη ανεξαρτησία και σε πλήρη συμμόρφωση με τους κανόνες του εν λόγω κανονισμού. Όταν θα ενεργώ εξ ονόματος της Αρχής, δεν θα ζητώ ούτε θα λαμβάνω οδηγίες από οποιοδήποτε θεσμικό όργανο ή κυβέρνηση ή από οποιοδήποτε άλλο όργανο, υπηρεσία ή οργανισμό. Θα απέχω από κάθε πράξη ασυμβίβαστη προς τη φύση των καθηκόντων μου.
            Δηλώνω, εξ όσων γνωρίζω, ότι δεν συντρέχει στο πρόσωπό μου σύγκρουση συμφερόντων. Υπάρχει σύγκρουση συμφερόντων όταν η αμερόληπτη και αντικειμενική άσκηση των καθηκόντων του Διευθυντή της Αρχής επηρεάζεται από λόγους οικογενειακούς, προσωπικής ζωής, πολιτικών, εθνικών, φιλοσοφικών ή θρησκευτικών δεσμών, οικονομικού συμφέροντος ή κάθε άλλης σύμπτωσης συμφερόντων με αποδέκτη χρηματοδότησης βάσει του κανονισμού (ΕΕ, Ευρατόμ) αριθ. 1141/2014. Ειδικότερα, δηλώνω ότι δεν είμαι μέλος του Ευρωπαϊκού Κοινοβουλίου, δεν έχω εκλεγεί, ούτε είμαι εν ενεργεία ή πρώην υπάλληλος ευρωπαϊκού πολιτικού κόμματος ή ευρωπαϊκού πολιτικού ιδρύματος.
            
               […],
               
                  
                     [ΗΜΕΡΟΜΗΝΙΑ + ΥΠΟΓΡΑΦΗ του εντολοδόχου Διευθυντή]